飞来峰铭
冉木 (Song)
黔山角逐，云空相摩。迭石其间，如戟如戈。否则蹲伏，横立攒阿。千状万怪，知名几何。惟飞来峰，涪翁相遭。有笔如椽，三字衮褒。一经品题，声价倍高。譬如人乎，何地无材。不遇知音，均混草莱。有送吹嘘，清冥路开。一飞冲天，迥绝尘埃。噫欤兹石，千古皑皑。四维整植，如出剪裁。日炙月浇，苍然生苔。不动惟汝，何从飞来。因涪翁重，汝何能哉！